Titlurile de stat în lei, cu scadență la 10 ani, pentru România sunt cotate pe piețele externe la un randament de 6,89%, potrivit platformei investing.com, citate de Forbes. Astfel, cu cât prima de risc a ţării este mai mare, cu atât creditorii o împrumută mai scump.
Pentru comparație, titlurile de stat poloneze, în zloți, sunt cotate la 5,7%, iar titlurile emise de Bulgaria, în leva sunt cotate la 4%, iar titlurile de stat cu scadență la 10 ani ale Ungariei, țara cu cea mai complicată situație politică din Uniunea Europeană, sunt cotate la un randament de 6,8%, arată Forbes.
Titlurile de stat cu scadenţă la zece ani fiind barometrul pentru costul de împrumut al unei ţări, cu cât prima de risc a ţării este mai mare, cu atât creditorii o împrumută mai scump. Ungaria, care a fost pe contrasens cu cele mai importante decizii ale Uniunii Europene şi ale NATO, inclusiv cu politica privind ajutorul acordat Ucrainei în războiul cu Rusia, are de obicei cel mai mare cost de împrumut din Uniunea Europeană.
În contextual în care o țară ca Ungaria, aflată în general în contrapunctul dialogurilor din ultimii ani cu Uniunea Europeană și NATO, are o primă de risc ridicată, crescând astfel și costul împrumuturilor din partea creditorilor, România are cotații mai ridicate decât vecinii unguri la titlurile de stat în lei. Potrivit Forbes, dacă Guvernul va menține politica fiscală și economică în același ritm ca în prezent, deficitul bugetar ar ajunge la final de 2024 la 144 miliarde de lei, adică 8,3% din PIB, mult peste ţinta guvernului de 5% din PIB, astfel de date crescând drastic cotaţia dobânzilor la titluri de stat.
Titlurile de stat emise de Comisia Europeană sunt cotate la 3%. Cele mai mici cotaţii din Uniunea Europeană la titlurile de stat sunt pentru Germania (2,46%), Danemarca (2,48%), Olanda (2,76%) şi Irlanda (2,85%).